ཞེས་པས་བསྟན་ཏེ།བཤད་མ་ཐག་པའི་མིང་མཐའ་སྔ་ཕྱི་དེ་དག་ཉིད་ཀྱིས།མིང་མཐའ་དེ་དག་ཉིད་རང་གི་རྟགས་མཚུངས་པའམ་བརྗོད་པ་བདེ་བས་སྒྲ་མཐུན་པར་གྱུར་པའི་རྣམ་དབྱེ་དང་པོ་ཆོས་དངོས་ཏེ་ངོ་བོ་ཙམ་བརྗོད་པ་དང་།གཉིས་པ་ལས་སུ་བྱ་བ་དང་།གསུམ་པ་བྱེད་པ་པོའམ་བྱེད་པ་ཙམ་དང་།བཞི་པ་སྦྱིན་པའི་ཡུལ་གྱིས་མཚོན་ནས་ཆེད་དུ་བྱ་བ་དང་།ལྔ་པ་འབྱུང་ཁུངས་དང་།དྲུག་པ་འབྲེལ་བ་དང་།བདུན་པ་གནས་གཞི་དང་།བརྒྱད་པ་བོད་པའི་སྒྲ་རྣམས་ཀྱང་དྲང་བར་བྱ་ཞིང་།དེ་བཞིན་དུ་གཞན་ཡང་རྣམ་དབྱེའི་ཡན་ལག་ཏུ་གྱུར་པའམ་མ་གྱུར་པའི་ཚིག་ཕྲད།སླར་བསྡུ་དང་།ལྷག་བཅས་དང་།འབྱེད་སྡུད་དང་།བསྣན་པ་དང་།བདག་པོ་དང་།དགག་པ་དང་།སྒྲུབ་པ་དང་།ཚིག་རྒྱན་དང་།དུས་ཏེ་ཚེ་སྐབས་ལ་འཇུག་པའི་སྒྲ་ལ་སོགས་པ་དེ་དག་རྣམས་ཀྱང་སྔ་མ་མིང་མཐའི་ཤུགས་ཀྱིས་འདྲེན་པར་བྱེད་པ་ན་སྦྱོར་ཚུལ་ལེགས་པར་འབྱུང་བ་ཡིན་ནོ།།ཞེས་སོ།།དེ་རྣམས་ཀྱི་དཔེར་བརྗོད་པ་ནི་སུམ་ཅུ་པའི་སྐབས་སུ་རྒྱས་པར་སྨོས་ཟིན་པ་དང་གཤམ་དུའང་ཕྱོགས་ཙམ་འཆད་པར་འགྱུར་བས་འདིར་མི་སྤྲོ་ཞིང་།སྐབས་འདིར་སྒྲ་མཐུན་ཞེས་པའི་དོན་རྟགས་མཚུངས་ཁོ་ན་ལ་ཕལ་ཆེར་གྱིས་བཞེད་ཀྱང་རྣམ་དབྱེ་དང་ཕྲད་སོགས་རྟགས་མཚུངས་ཁོ་ནས་འདྲེན་པར་མ་ངེས་ཤིང་གཙོ་བོར་བརྗོད་བདེ་བའི་སྒྲ་མཐུན་འདྲེན་པ་ཤས་ཆེ་བས་སྣང་བ་དང་།སུམ་ཅུ་པར།དང་པོ་གཉིས་ལ་དང་པོ་མཐུན།།གསུམ་ལྔ་བཅུ་ལ་ཀྱ་དང་སྦྱར།།བདུན་པ་ཉིད་ལ་བདུན་པ་སྟེ།།ལྷག་མ་རྣམས་ལ་གྱ་སྦྱར་བ།།དེ་དག་ཨི་སྦྱར་འབྲེལ་བའི་ས།།ཞེས་སྒྲ་མཐུན་ཚུལ་གསལ་བར་གསུངས་པའང་།ད་བ་ས་ང་རྣམས་ཀྱི་མཐར་རྟགས་མཚུངས་འདྲེན་པ་འགྲིག་ཀྱང་གཞན་རྣམས་བརྗོད་བདེ་བ་ཙམ་ལ་དགོངས་པར་སྣང་བས།རྒྱུ་མཚན་འདི་རྣམས་དང་སྦྱར་ན་ཁོ་བོའི་འགྲེལ་ཚུལ་འདི་ཉིད་ལེགས་བཤད་དུ་རྟོགས་པར་འགྱུར་རོ།།